Մայքլ Ջոնսոն

**Ջեյմս Մայքլ Ջոնսոն** (, ), ամերիկացի քաղաքական և պետական գործիչ, 2023 թվականի հոկտեմբերի 25-ից ԱՄՆ Ներկայացուցիչների պալատի խոսնակ։  ԱՄՆ Հանրապետական կուսակցության անդամ: Իրավագիտության դոկտոր (1998):

Քրիստոնյա պահպանողական հայացքներ ունեցող քաղաքական գործիչ: ԱՄՆ 45-րդ և 47-րդ նախագահ Դոնալդ Թրամփի մերձավոր զինակիցներից մեկը։

## Կենսագրություն
### Վաղ կյանք
Մայք Ջոնսոնը ծնվել է Շրիվպորտում, Ժաննա Ջոնսոնի և Ջեյմս Պատրիկ Ջոնսոնի ավագ երեխան է։ Հայրը հրշեջ էր, հիմնել է The Percy R. Johnson Burn Foundation բարեգործական կազմակերպությունը, որն անվանել է իր գործընկեր՝ քաղաքում առաջին աֆրոամերիկացի հրշեջ հրահանգիչ և կապիտան Փերսի Ջոնսոնի անունով, ով աշխատանքի ժամանակ  մահացել է։ Ջոնսոնի հայրը նույնպես ծանր այրվածքներ է ստացել և հաշմանդամ է դարձել հրդեհի հետևանքով։ Ջոնսոնն ունի երկու եղբայր՝ Քրիսը և Ջոշը, և քույր Լորան։ Ջոնսոնի մայրական պապը՝ Նունցիո Մեսինան, ծագումով իտալացի է և հոր կողմից ունի ֆրանսիական և իռլանդական արմատներ։

Ջոնսոնը ավարտել է կապիտան Շրիվի միջնակարգ դպրոցը Շրիվպորտում: Ստացել է բիզնեսի կառավարման բակալավրի աստիճան Բաթոն Ռուժի Լուիզիանա համալսարանում: Ստացել է իրավաբանական գիտությունների դոկտորի աստիճան Լուիզիանայի համալսարանի իրավաբանական կենտրոնում։

### Գործունեություն
2004-2012 թվականներին եղել է Հարավային բապտիստական կոնվենցիայի էթիկայի և կրոնական ազատության հանձնաժողովի անդամ:

Մինչև կոնգրես ընտրվելը Ջոնսոնը եղել է Kitchens իրավաբանական ընկերության գործընկերը, ինչպես նաև Ալյանս պաշտպանության դաշինքի իրավաբանական կազմակերպության ղեկավարը ( ամերիկյան պահպանողական քրիստոնեական իրավաբանական պաշտպանության կազմակերպպություն, որը զբաղվում է քրիստոնեական պրակտիկայի ընդլայնմամբ հանրակրթական դպրոցներում և կառավարությունում, կողմ է աբորտների արգելմանը):

2016 թվականի փետրվարի 10-ին Ջոնսոնն առաջադրել է իր թեկնածությունը կոնգրեսի 4-րդ շրջանի տեղի համար, որն այդ ժամանակ ութ տարի զբաղեցնում էր Ջոն Ֆլեմինգը։ Ֆլեմինգը առաջադրվել է Միացյալ Նահանգների Սենատի այն տեղի համար, որից պաշտոնաթող էր եղել Դեյվիդ Վիտերը: Ջոնսոնը հաղթել է ընտրություններում։ 2018 թվականին Ջոնսոնը վերընտրվել է երկրորդ անգամ:

2018 թվականին Ջոնսոնն անհիմն հայտարարել է, որ Կալիֆոռնիայի «աթեիստական դատական խմբերը» փորձել են գաղտնի տեսանյութեր ստանալ և լրտեսել Լուիզիանայի ավագ դպրոցի քրիստոնյա աշակերտներին:

2020 թվականին Ջոնսոնը երրորդ անգամ վերընտրվել է Ներկայացուցիչների պալատում՝ հաղթելով դեմոկրատական կուսակցության թեկնածու Քենի Հյուսթոնին։

2022 թվականին Ջոնսոնն առանց դիմադրության վերընտրվել է Ներկայացուցիչների պալատում։

2017 թվականին Ջոնսոնը դարձել է Հանրապետական համաժողովի փոխնախագահ, Ներկայացուցիչների պալատի հանրապետական խոսնակի օգնական, Դատական կոմիտեի անդամ, զինված ուժերի կոմիտեի անդամ և Հանրապետական հետազոտական կոմիտեի անդամ և նախկին նախագահ։

Ջոնսոնը քվեարկել է 2017 թվականի ամերիկյան առողջապահության մասին օրենքի օգտին։

2017 թվականի դեկտեմբերին Ջոնսոնը քվեարկել է հարկերի կրճատման և աշխատատեղերի ստեղծման մասին օրենքի օգտին: Օրենքի օգտին քվեարկելուց հետո Ջոնսոնը տնտեսությունն անվանել է «հետամնաց» և «բեռ ամերիկացիների համար։

Ջոնսոնը նաև 2020 թվականի ընտրությունների արդյունքները չեղարկելու օգտին քվեարկած 147 հանրապետականների թվում է եղել։

2021 թվականի մայիսի 19-ին Ջոնսոնը և 117-րդ Կոնգրեսի հանրապետական պալատի բոլոր մյուս յոթ առաջնորդները դեմ են քվեարկել 2021 թվականի հունվարի 6-ին Միացյալ Նահանգների Կապիտոլիումի հարձակումը հետաքննող ազգային հանձնաժողովի ստեղծմանը: Ներկայացուցիչների պալատի երեսունհինգ հանրապետական անդամները և բոլոր ներկա 217 դեմոկրատները քվեարկել են նման հանձնաժողով ստեղծելու օգտին։

### ԱՄՆ Ներկայացուցիչների պալատի խոսնակ
2022 թվականի միջանկյալ ընտրություններից հետո պատգամավոր Էնդի Բիգսը Ջոնսոնին առաջարկել է որպես Ներկայացուցիչների պալատի խոսնակի հնարավոր փոխզիջումային թեկնածու՝ Քևին Մաքքարթիի փոխարեն։  Մաքքարթիի հեռացումից հետո խորհրդարանի խոսնակ Մեթ Գեյթցը Ջոնսոնին կրկին առաջարկել է որպես խոսնակի թեկնածու։ 2023 թվականի հոկտեմբերի 13-ին Ջոնսոնը հայտարարել է, որ չի առաջադրվի խոսնակի պաշտոնում և փոխարենը աջակցել է իր գործընկեր Ջիմ Ջորդանին։  2023 թվականի հոկտեմբերի 21-ին Ջոնսոնն առաջադրել է իր թեկնածությունը Ներկայացուցիչների պալատի խոսնակի թափուր պաշտոնի համար։  2023 թվականի հոկտեմբերի 24-ին Ջոնսոնը դարձել է չորրորդ թեկնածուն 2023 թվականի հոկտեմբերի խոսնակի ընտրություններում։

2023 թվականի հոկտեմբերի 25-ին Մայք Ջոնսոնը դարձել է ԱՄՆ Ներկայացուցիչների պալատի 56-րդ խոսնակը։  Ջոնսոնը Լուիզիանայից ընտրված ԱՄՆ Ներկայացուցիչների պալատի առաջին խոսնակն է: 140 տարվա ընթացքում առաջին կոնգրեսականը, որը կարողացել է դառնալ խոսնակ՝ Ներկայացուցիչների պալատում 7 տարուց քիչ աշխատելոով։

2024 թվականի մարտի 22-ին Ներկայացուցիչների պալատն ընդունել է 1.2 տրիլիոն դոլար արժողությամբ կառավարության ֆինանսավորման ծրագիր: Ծրագրի ընդունումից առաջ Ջորջիա նահանգի Ներկայացուցիչների պալատի անդամ և հանրապետական Մարջորի Թեյլոր Գրինը Ջոնսոնին պաշտոնաթողության դիմում է ներկայացրել՝ Ջոնսոնի ընդհանուր աշխատանքից դժգոհության, ինչպես նաև խոսնակի կողմից Հաստերտի կանոնի խախտման պատճառով (հանրապետական կուսակցությունից ծրագրին կողմ է քվեարկել ընդամենը 101 կոնգրեսական, 112-ը՝ դեմ)։

2025 թվականի հունվարի 3-ին Մայք Ջոնսոնը վերընտրվել է Ներկայացուցիչների պալատի խոսնակ 119-րդ կոնգրեսի առաջին նստաշրջանում՝ ձայների նվազագույն առավելությամբ։

## Քաղաքական հայացքներ
ԱՄՆ DW-Nominate քաղաքական գործիչների վարկանիշով  Ջոնսոնը համարվում է քրիստոնյա ծայրահեղ պահպանողական։ Ջոնսոնը մտնում է Դոնալդ Թրամփի մերձավոր համախոհների թվում։  Politico-ի տվյալներով՝ իր նշանակումը պարտական է նաև Թրամփին, որը նվազեցրել է  Ջոնսոնի մրցակիցներին՝ Թոմ Էմմերին և այլոց։ Ջոնսոնը առանցքային հանրապետական ակտիվիստ էր, ով Ներկայացուցիչների պալատում կազմակերպել է քվեարկություն՝ ընտրությունների կեղծման (հակասահմանադրական ընթացակարգի) վերաբերյալ, որտեղ հաղթել է Բայդենը: Անձամբ բոլոր կոնգրեսականներին նամակ է ուղարկել, որ հեռակա ընտրություններն հակասահմանադրական առավելություն են ստեղծում դեմոկրատների համար։ Ավելի քան 140 կոնգրեսականներ աջակցել են Ջոնսոնին այն ընտրությունները չճանաչելու քվեարկության ժամանակ, որտեղ հաղթել է Բայդենը: Թրամփի իմպիչմենտի ընթացակարգում, ըստ էության,  Ջոնսոնը Սենատում կատարել է նրա փաստաբանի և իմպիչմենտի արգելափակման հիմնական կազմակերպիչը դերը։

Bloomberg-ը և New York Times-ը Ներկայացուցիչների պալատի խոսնակի ընտրություններում Ջոնսոնի հաղթանակը համարում են հանրապետական-թրամփիստների ծայրահեղ աջ թևի հաղթանակ (MAGA)։ Axios-ը նշում է, որ Ջոնսոնը բարձր հեղինակություն է վայելում Հանրապետական կուսակցությունում և իր ընտրական ցիկլի ընթացքում, խոսնակի պաշտոնի համար առաջադրված հանրապետականների շրջանում հասել է իր օրինագծերի առավելագույն քանակին, ինչը խոսում է Ջոնսոնի բարձր բանակցային և ընթացակարգային հմտությունների մասին։

Ուկրաինային սատարող հանրապետականների խմբի վարկանիշով Ջոնսոնը Ուկրաինային սատարողներից չէ, դեմ է քվեարկել Ուկրաինային օգտին բոլոր օրենքներին, բացառությամբ լենդ-լիզայի, և արել «հակաուկրաինական հայտարարություններ»։ Մինչդեռ, Bloomberg-ը նշում է, որ Ջոնսոնը պատրաստ է Բայդենի հետ այդ հարցերում փոխզիջումների գնալ։ «Հակաուկրաինական հայտարարություններ» Ջոնսոնին վերագրում են ԱՄՆ բանակի վետերանների «Վերադարձրեք մեր զորքերը տուն» կազմակերպության աջակցությամբ արված նրա հայտարարություններին, որտեղ հայտարարել է, որ Ուկրաինայի վրա ծախսերն քիչ առաջնահերթ են, քան ԱՄՆ ներքին կարիքների համար ծախսերը,  նաև պահանջել է տեսուչներ նշանակել հատկացված օգնության ծախսերը վերահսկելու համար՝ զերծ մնալով կոռուպցիոն վատնումներից։

Որպես ծայրահեղ քրիստոնյա պահպանողական՝ Ջոնսոնը դեմ է աբորտին և ԼԳԲՏ իրավունքներին։ Մասնավորապես, Ջոնսոնը դեմ է կանանց անվանակարգերում տրանսգենդեր կանանց սպորտի պետական ֆինանսավորմանը, իսկ նախադպրոցական և դպրոցական հաստատությունների համար կարծում է, որ ԱՄՆ-ի ողջ տարածքի համար պետք է գործի Ֆլորիդայի «մի ասա գեյ» օրենքի անալոգը, որտեղ միասեռ հարաբերությունների թեման ոչ դրական, ոչ էլ բացասական առումներով չի քննարկվում աշակերտների շրջանում: Ջոնսոնը նաև դեմ է երեխաների և դեռահասների կողմից հորմոնների օգտագործման թույլտվությանը, ովքեր իրենց տրանսգենդեր են ճանաչում, նույնիսկ իրենց ծնողների համաձայնությամբ։

ԱՄՆ Կոնգրեսի հանձնաժողովների անդամ․

* United States House Judiciary Subcommittee on the Constitution and Limited Government։ Կոմիտեի նախագահ: Կոմիտեն զբաղվում է ԱՄՆ Սահմանադրության մեջ փոփոխություններ ենթադրող օրինագծերով, ինչպես նաև հետևում է կառավարությունում տարբեր կանոնակարգերի պահպանմանը՝ հաղորդակցության էթիկայից մինչև ԱՄՆ կառավարության դեմ հայց ներկայացնելու կարգը,
* Weaponization of the Federal Government։ Կոմիտեն ստեղծվել է թրամփիստների կողմից «խորքային պետության» (Deep State) դեմ պայքարելու համար և զբաղվում է ԱՄՆ պաշտոնյաների կողմից իշխանության չարաշահումների հետաքննությամբ,
* Armed Services Committee։ ԱՄՆ զինված ուժերի կոմիտե։
Ընդգրկված է նաև Հանրապետական կուսակցության պահպանողական ուղղվածության մի քանի կոմիտեներում։

## Անձնական կյանք
1999 թվականի մայիսի 1-ին Մայքլ Ջոնսոնը ամուսնացել է Քելլի Ռենե Լարիի հետ։ Ջոնսոններն ունեն հինգ երեխա, այդ թվում՝ մեծահասակ որդեգրված որդի՝ Մայքլ Թիրել Ջեյմսը։

Ջոնսոնը նախ և առաջ իրեն համարում է քրիստոնյա։ Որպես ավետարանիչ և հարավային բապտիստ, ասել է․ «Իմ հավատքը որոշում է այն ամենը, ինչ ես անում եմ»։

## Ծանոթագրություններ

 
Կատեգորիա:20-րդ դարի իրավաբաններ
Կատեգորիա:21-րդ դարի ամերիկացի քաղաքական գործիչներ
Կատեգորիա:21-րդ դարի իրավաբաններ
Կատեգորիա:21-րդ դարի քաղաքական գործիչներ
Կատեգորիա:ԱՄՆ-ի քաղաքական գործիչներ
Կատեգորիա:Ամերիկացի իրավաբաններ
Կատեգորիա:Ամերիկացի փաստաբաններ
Կատեգորիա:Ամերիկացի հեռուստատեսային դեմքեր
Կատեգորիա:Խորհրդարանի նախագահներ
Կատեգորիա:Ամերիկացի պետական գործիչներ
Կատեգորիա:Իրավաբանական գիտությունների դոկտորներ